b'\n_START_ARTICLE_\nPlinsko parna elektrarna\n_START_PARAGRAPH_\nPl\xc3\xadnsko p\xc3\xa1rna elektr\xc3\xa1rna (kratica PPE) je termoelektrarna z dvojnim kro\xc5\xbenim procesom, plinskim kro\xc5\xbenim procesom in parnim kro\xc5\xbenim procesom. Gorivo je najve\xc4\x8dkrat zemeljski plin, kar povzro\xc4\x8da nekaj nejasnost, saj je skoraj vsaka PPE usposobljena tudi za uporabo teko\xc4\x8dega goriva. Oznaka plinska sicer ozna\xc4\x8duje agregatno stanje delovnega sredstva: plina (tudi pri teko\xc4\x8dih gorivih). PPE lahko proizvaja tudi koristno toploto, za ogrevanje ali industrijske procese. Prednost PPE je, da celo kot termoelektrarne (brez proizvodnje toplote) dosegajo visok izkoristek, preko 50%, najnovej\xc5\xa1e velike PPE celo do 60%. \xc4\x8ce je mo\xc5\xbeno koristno izrabiti odpadno toploto se celotni izkoristek lahko pove\xc4\x8da do 90% ali \xc4\x8dez. _NEWLINE_Najve\xc4\x8dkrat se gradijo PPE tako, da sta povezani po ena plinska turbina in ena parna turbina v \xc2\xbbblok\xc2\xab. Zaenkrat so najve\xc4\x8dje razpolo\xc5\xbeljive plinske turbine omejitev velikosti bloka (ponudniki velikih plinskih turbin so Alstom, Siemens, GE in Mitsubishi  (list 9/20). Plinski turbini mo\xc4\x8di okoli 270 MW ustreza parna turbina z mo\xc4\x8djo okoli 130 MW (razmerje mo\xc4\x8di PlT:PaT je 2:1), s tem pa celotni blok okoli 400 MW. \xc4\x8ce gre za PPE, ki se ne prilagaja odjemu toplote in konkurira drugim elektrarnam v velikem omre\xc5\xbeju, elektarno sestavijo iz ve\xc4\x8d blokov, na primer 2 \xc3\x97 400 MW = 800 MW._NEWLINE_Vsak izmed dveh kro\xc5\xbenih procesov poteka v svojem delu postroja: plinski kro\xc5\xbeni proces v plinsko-turbinskem postroju, parni kro\xc5\xbeni proces pa v parno-turbinskem postroju. Oba dela elektrarne sta povezana s prenosnikom toplote (uparjalnikom). Osnovna zamisel je, da se \xc5\xa1e vro\xc4\x8di dimni plini (tipi\xc4\x8dno 600 \xc2\xb0C) izrabijo za uparjanje in pregrevanje pare. Zaradi te povezave dosegljivi parni parametri niti velikost postroja niso ekstremni; parni del niti po velikosti in po parametrih pare sodi bolj v dobo okoli leta 1940, seveda pa se izvaja z vsemi danes dostopnimi izbolj\xc5\xa1avami gradiv, oblik lopatic in podobno.'